《呈郫人李签判》
宋代·周麟之

锦江烟水春茫茫，锦城游宴歌舞狂。
酒酣缓辔踏花去，尚说当年先侍郎。
后来游宦家因徙，子孙不复归桑梓。
世居淮海二百年，路隔关山七千里。
兵戈南下风尘昏，衣冠流江黄屋奔。
淮乡几作边戍地，丛桂旧第无一存。
我从避乱梅花坞，钓月眠云拉巢许。
尔来又卜南郭居，自笑飘萍无定所。
见君襟韵真谪仙，从来游戏壶中天。
眷言我祖旧同闬，邂逅笑语心豁然。
平生行李遍方外，南逾五岭入苍翠。
脱靴未屈力士手，探囊已压髯奴背。
为叹干戈何日休，浮家泛宅江海游。
丹砂鍊就葛洪鼎，茶灶行随鲁望称。
天涯二见倾盖旧，青城猿鹤知存否。
会当叱驭过邛郲，相从却饮郫筒酒。

作者简介：（1118—1164）泰州海陵人，一说江宁人，字茂振。高宗绍兴十五年进士。历官中书舍人、兵部侍郎，兼给事中。绍兴二十九年，充金国哀谢使，言辞详雅，金人为加礼。次年为同知枢密院事。金主背盟，复奉命出使，以主张俟金来南，尽锐奋击，必能成功，辞之。因被劾，责授秘书少监分司南京，筠州居住。有《海陵集》。